RÅDETS RESOLUTION af 25. juni 1996 om industrielt samarbejde med andre regionale enheder og tredjelande, bl.a. i Middelhavsområdet (96/C 203/02)

RÅDET FOR DEN EUROPÆISKE UNION,

I

som henviser til artikel 130 i traktaten om oprettelse af Det Europæiske Fællesskab,

som henviser til hvidbogen om vækst, konkurrenceevne og beskæftigelse,

som henviser til Kommissionens meddelelse af 14. september 1994 med titlen »En politik til forbedring af industriens konkurrenceevne i Den Europæiske Union« (1),

som henviser til Kommissionens meddelelse af 16. marts 1995 om udvikling af det industrielle samarbejde med de central- og østeuropæiske lande (2),

som henviser til sine konklusioner af 22. april 1994 om forbedring af den europæiske industris konkurrenceevne, hvori det især

- understreger, at det er afgørende for væksten i den europæiske industri, at den styrker sin tilstedeværelse på vækstmarkederne, og at udviklingen af det industrielle samarbejde kan bidrage meget positivt hertil, og

- opfordrer Kommissionen til at udarbejde meddelelser om det industrielle samarbejde med de tredjelande, som Fællesskabet af historiske og kulturelle grunde traditionelt har nære forbindelser med,

som henviser til sin resolution af 21. november 1994 om styrkelse af fællesskabsindustriens konkurrenceevne (3), hvori det blandt de foranstaltninger, som det er særlig hastende at træffe, nævner styrkelse af samarbejdet med de mest berørte tredjelande gennem:

- støtte til partnerlandenes bestræbelser på at tilvejebringe stabile markedsøkonomiske vilkår, og

- behandling af de af Kommissionen bebudede forslag om det industrielle samarbejde med disse lande og fremskyndet gennemførelse af egnede foranstaltninger,

som henviser til sine konklusioner af 7. april 1995 om konkurrenceevne, hvori det med interesse noterer sig, at Kommissionens industripolitiske indsats navnlig vedrører følgende punkter:

- tilrettelæggelse af rundbordssamtaler om industrien, især mellem de lande, som Fællesskabet af historiske og kulturelle grunde traditionelt har nære forbindelser med

- fremme af industrisamarbejde ved oprettelse af en databank med oplysninger om samarbejdsmulighederne

- støtte til industrisamarbejdsprojekter af fællesskabsinteresse ved iværksættelse og anvendelse af de eksisterende fællesskabsinstrumenter,

som henviser til sine konklusioner af 7. april 1995 om industrielt samarbejde med de central- og østeuropæiske lande, hvori det bl.a. opfordrer Kommissionen til at fortsætte arbejdet vedrørende det industrielle samarbejde med de øvrige tredjelande, som Fællesskabet traditionelt har nære forbindelser med, og meget snart at forelægge det nye meddelelser herom,

som henviser til sine konklusioner af 6. og 7. november 1995 om industrielt samarbejde med andre regionale enheder og tredjelande, hvori det bl.a.:

- erkender den betydning, som investeringerne og det industrielle samarbejde spiller i indsatsen for at styrke Den Europæiske Unions industrielle konkurrenceevne og fremme den socioøkonomiske udvikling i visse områder, bl.a. i Central- og Østeuropa som led i før-tiltrædelsesstrategien samt i Middelhavsområdet og Latinamerika

- understreger, at iværksættelsen af denne strategi vil tilskynde til samarbejde mellem de økonomiske beslutningstagere og have en multiplikatorvirkning på udviklingen af forskellige former for virksomhedssamarbejde

- finder, at strategien bør baseres på principperne om partnerskab, programmering og åbenhed, og at der især skal lægges vægt på industriinvesteringsprojekter og dertil knyttede infrastrukturer

- opfordrer Kommissionen til i 1996 at forelægge en samlet meddelelse om det industrielle samarbejde med de øvrige regioner og tredjelande, som Unionen traditionelt har nære forbindelser med, så der kan fastlægges en handlingsstrategi, der er rettet mod industrien, samt retningslinjer, kriterier og procedurer for strategiens iværksættelse

og hvori det i forbindelse med Euro-Middelhavs-konferencen i Barcelona den 27. og 28. november 1995 specielt opfordrer:

- deltagerne i konferencen til at behandle det industrielle samarbejde som et privilegeret middel til økonomisk udvikling og jobskabelse i Middelhavsområdet, især ved at tilskynde til, at der gennemføres industriinvesteringsprojekter og dertil knyttede infrastrukturer

- Kommissionen til i 1996 at fremlægge en meddelelse om alle aspekter af det industrielle samarbejde mellem Fællesskabet og Middelhavsområdet med henblik på fastlæggelse af de retningslinjer, kriterier og procedurer, der skal følges for at gennemføre en handlingsstrategi, der i højere grad er rettet mod industrien

- formandskabet og Kommissionen til i begyndelsen af 1996 at tilrettelægge en konference for Den Europæiske Unions industriministre og vore middelhavspartnere med henblik på at indlede en indgående drøftelse om udviklingen af det industrielle samarbejde inden for Euro-Middelhavs-politikken,

som henviser til sluterklæringen fra Euro-Middelhavs-konferencen i Barcelona den 27. og 28. november 1995 og det hertil knyttede arbejdsprogram,

som henviser til de Euro-Middelhavs-associeringsaftaler, der er indgået med Tunesien, Israel og Marokko,

som henviser til sluterklæringen fra topmødet mellem Den Europæiske Union og USA den 3. december 1995,

som henviser til den interregionale rammeaftale, der blev undertegnet mellem Den Europæiske Union og Mercosur under Det Europæiske Råds møde i Madrid den 15. og 16. december 1995, og

som henviser til erklæringen fra formanden for Europa-Asien-Kommissionen af 2. marts 1996,

II

UDTRYKKER TILFREDSHED med de fremskridt, der er gjort i det industrielle samarbejde med tredjelande og andre regionale enheder med henblik på at styrke Den Europæiske Unions industrielle konkurrenceevne og disse landes socioøkonomiske udvikling.

Navnlig bemærkes følgende:

1) For så vidt angår de central- og østeuropæiske lande

noterer det sig med tilfredshed de fremskridt, der er gjort i den strukturerede dialog med de lande, der har ansøgt om tiltrædelse af Unionen;

opfordrer det Kommissionen til at fortsætte behandlingen af de industrielle aspekter af tiltrædelsesproblematikken;

erkender det interessen af de initiativer, som Kommissionen har taget inden for rammerne af det forum om informationssamfundet, som blev indledt den 23. juni 1995, og noterer sig, at næste opfølgningsmøde finder sted den 12. og 13. september 1996 i Prag.

2) For så vidt angår det tidligere Jugoslavien

udtrykker det i forbindelse med henstillingerne fra de stater og internationale institutioner, der deltog i donorkonferencen for genopbygning af Bosnien-Hercegovina den 12. og 13. april 1996 i Bruxelles, tilfredshed med, at Kommissionen i nært samarbejde med de europæiske industrisammenslutninger har taget initiativ til at afholde en konference med Fællesskabets industrikredse den 23. juli 1996 i Bruxelles for at gøre dem opmærksom på Bosnien-Hercegovinas samarbejdsbehov og på de samarbejdsmuligheder, der frembyder sig i den forbindelse.

3) For så vidt angår Asien

glæder det sig over resultaterne af det første Asien-Europa-møde (ASEM) den 2. marts 1996, hvor det navnlig blev besluttet at udvide virksomhedssamarbejdet, især gennem oprettelsen af et europæisk-asiatisk erhvervsforum, som holder sit første møde i 1996 i Frankrig;

noterer det sig de initiativer, som Kommissionen planlægger som led i samarbejdsstrategien med Kina, især rundbordssamtalen om industrien den 23. maj 1996.

4) For så vidt angår Latinamerika

glæder det sig over de nye perspektiver, der har åbnet sig på industriområdet takket være de økonomiske forandringer, der har fundet sted i Latinamerika, og over de udvidede samarbejdsmuligheder, der i fælles interesse er åbnet med de aftaler, som Den Europæiske Union har indgået eller er ved at forhandle med flere latinamerikanske lande eller grupper af lande, især Mercosur, Chile og Mexico.

5) For så vidt angår AVS-landene og det sydlige Afrika

understreger det, at undertegnelsen den 4. november 1995 på Mauritius af aftalen om ændring af fjerde AVS-EF-Lomé-konvention mellem Den Europæiske Union og AVS-landene og af ottende finansprotokol vil bidrage til større komplementaritet mellem AVS-landenes udviklingsstrategier og Den Europæiske Unions samarbejdspolitiks mål og prioriteter;

noterer det sig med tilfredshed de fremskridt, der er gjort i forbindelserne mellem Den Europæiske Union og Sydafrika, som skal føre til en rammeaftale om økonomisk og handelsmæssigt samarbejde, og som har fået Den Europæiske Union til at samarbejde med dette land om tilrettelæggelsen af et møde om informationssamfund og udvikling den 13.-15. maj 1996 i Pretoria med G7 som protektor.

6) For så vidt angår USA

glæder det sig over resultaterne af konferencen mellem virksomhedsledere fra Den Europæiske Union og USA (den transatlantiske erhvervsdialog), som fandt sted den 10. og 11. november 1995 og markerede starten på en ny fase i den transatlantiske dialog om økonomi og handel;

noterer det sig de dokumenter, der blev vedtaget på sidste topmøde mellem Den Europæiske Union og USA, som fandt sted den 3. december 1995 i Madrid, og hvor grunden blev lagt til en styrkelse af de transatlantiske forbindelser, bl.a. på det økonomiske område.

7) For så vidt angår Japan

erkender det betydningen af at konsolidere og udvide den industripolitiske dialog mellem Den Europæiske Union og Japan gennem Centret for Industrielt Samarbejde fra 1987, som bl.a. har gjort det muligt at lancere en række fælles samarbejdsprogrammer.

III

For så vidt angår Middelhavsområdet

glæder det sig over de fremskridt, der er gjort i Euro-Middelhavsforbindelserne siden Barcelona-konferencen den 27. og 28. november 1995, og over de forskellige initiativer, som formandskabet og Kommissionen agter at tage for at iværksætte det arbejdsprogram, der er vedtaget for at sikre opfølgningen af denne konference;

tilslutter det sig formandskabets initiativ til at indkalde første konference mellem Den Europæiske Unions og Middelhavstredjelandenes industriministre om industrielt økonomisk partnerskab den 20. og 21. maj 1996 i Bruxelles, og:

- understreger, at den industrielle udvikling i Middelhavsområdet, der bør bygge på alle de prioriterede faktorer af betydning for konkurrenceevnen som et middel til at oprette et område med fælles velstand, danner grundlag for en gradvis indførelse af en åben og konkurrencepræget økonomi og desuden er en af de væsentlige betingelser for at tiltrække flere investeringer

- finder, at denne ministerkonference giver anledning til en indgående og åben drøftelse om den industrielle udvikling i partnerlandene i Middelhavsområdet og om de retningslinjer og aktioner, der skal iværksættes for at give industridelen af det økonomiske og finansielle Euro-Middelhavs-partnerskab konkret indhold

- erkender, at industriinitiativer og -aktioner, der gennemføres som led i Euro-Middelhavs-partnerskabet, bør udformes således, at der sikres et integreret og sammenhængende tiltag, og finder det i den henseende væsentligt at opstille et specifikt arbejdsprogram ved at se nærmere på de vigtigste industripolitiske faktorer

- udtrykker endelig ønske om, at resultaterne af denne konference vil yde et vigtigt bidrag til Kommissionens fremtidige arbejde, især i forbindelse med den meddelelse, som Kommissionen i nær fremtid vil forelægge om det industrielle Euro-Middelhavs-samarbejde,

IV

HENSTILLER TIL KOMMISSIONEN:

- at fremskynde sit arbejde med henblik på at forelægge relevante meddelelser og forslag om det industrielle samarbejde med de tredjelande, som Fællesskabet af historiske og kulturelle grunde traditionelt har nære forbindelser med

- at aflægge rapport hvert andet år til Rådet om de aktioner, der er gennemført inden for rammerne af Fællesskabets industrielle samarbejde med tredjelandene, og

V

FORPLIGTER SIG TIL:

at foranstalte en debat på grundlag af Kommissionens rapport for at vurdere det industrielle samarbejdes bidrag til styrkelsen af den europæiske industris konkurrenceevne og til den socioøkonomiske udvikling i de pågældende tredjelande.

(1) KOM(94) 319 endelig udg.

(2) KOM(95) 71 endelig udg.

(3) EFT nr. C 343 af 6. 12. 1994, s. 1.